**Usmernenie PPA pre prijímateľov z PRV SR 2014 – 2020 v dobe trvania mimoriadnej situácie vyhlásenej v SR v súvislosti s pandémiou COVID -19, ktorí majú povinnosť podať záverečnú žiadosť o platbu**

Podľa čl. 3 Zmluvy o poskytnutí NFP, ktorú prijímateľ uzatvoril s PPA, bod 1 sa „Prijímateľ sa zaväzuje podať záverečnú ŽoP **najneskôr do štyroch rokov odo dňa nadobudnutia účinnosti Zmluvy
o poskytnutí NFP.** Zmluva nadobúda účinnosť nasledujúci deň po jej zverejnení v Centrálnom registri zmlúv.

Prijímatelia sú povinní bezodkladne informovať PPA o riziku nedodržania termínov stanovených v zmluve týkajúcich sa predkladaných záverečných žiadostí o platbu, a to iba z dôvodov zapríčinených alebo vyvolaných mimoriadnou situáciou v súvislosti s COVID-19. Vzhľadom na vzniknutú situáciu je možné zo strany prijímateľa uplatniť si v súlade s čl. 5 Všeobecných zmluvných podmienok (príl. č. 1 k zmluve) tzv. okolnosť vylučujúcu zodpovednosť (OVZ).

PPA bude akceptovať oznámenia prijímateľov o vzniku okolnosti vylučujúcej zodpovednosť v priamej súvislosti s mimoriadnou situáciou COVID-1, ktoré musia byť zaslané PPA v papierovej forme na adresu: Sekcia projektových podpôr PPA, Hraničná 12, 815 26 Bratislava, ako aj elektronicky na adresu: infoapa400@apa.sk. Podania budú označené nasledovne: **Oznámenie prijímateľa k záverečnej ŽoP o vzniku okolnosti vylučujúcej zodpovednosť z dôvodu COVID-19**.

Všetky dôvody nedodržania lehôt a s tým spojené oneskorené dodanie dokladov k ŽoP musia spĺňať podmienky stanovené v čl. 5 Všeobecných zmluvných podmienok, aby ich PPA mohla uznať za okolnosť vylučujúcu zodpovednosť. Tieto dôvody je nevyhnutné relevantne zdokladovať potvrdením zhotoviteľa, dodávateľa (druhej zmluvnej strany), pričom PPA je oprávnená vyžiadať si predloženie ďalších dokladov preukazujúcich tvrdenie prijímateľov o vzniku OVZ. PPA bude posudzovať splnenie podmienok vzniku OVZ individuálne u každého prijímateľa, v závislosti od podmienok stanovených v Zmluve o dielo/Kúpnej zmluve, termínov zhotovenia/dodania diela/predmetu zmluvy, z hľadiska súčinnosti objednávateľa a zhotoviteľa/dodávateľa ako aj podľa špecifík obstarávania.

PPA zároveň upozorňuje prijímateľov: počas trvania okolnosti vylučujúcej zodpovednosť sú aktivity projektu prerušené a nezapočítavajú sa doby realizácie projektu (t. j. prerušuje sa realizácia aktivít projektu). Výdavky vzniknuté počas prerušenia realizácie projektu bude PPA považovať za neoprávnené, pričom úhrady výdavkov vzťahujúce sa k predmetu projektu, ktoré vznikli ešte pred pozastavením realizácie projektu, budú zo strany PPA akceptované.

V prípade, **ak si prijímateľ neuplatní OVZ podľa vyššie uvedených podmienok, je povinný podať formulár žiadosti o platbu v termíne určenom v Zmluve o poskytnutí NFP s povinnými prílohami, ktoré má prijímateľ k dispozícii ku dňu podania tejto žiadosti o platbu**. Doklady resp. prílohy, ktoré nemôže prijímateľ predložiť/dostatočne vyplniť kvôli situácii v súvislosti s COVID-19, bude možné doplniť na písomnú výzvu PPA. PPA bude akceptovať žiadosti prijímateľov o predĺženie lehoty na doplnenie dokladov o dobu trvania mimoriadnej situácie v súvislosti s COVID-19 a účtovného (administratívneho) vysporiadania záväzkových vzťahov so zmluvnými dodávateľmi tovarov, prác alebo služieb v rámci ukončenia realizácie projektu.